b'\n_START_ARTICLE_\nIn Am\xc3\xa9nasin panttivankikriisi\n_START_PARAGRAPH_\nIn Am\xc3\xa9nasin panttivankikriisi oli terroristinen hy\xc3\xb6kk\xc3\xa4ys In Am\xc3\xa9nasin syrj\xc3\xa4isen \xc3\xb6ljyntuotantolaitoksen alueelle Algerian aavikolla tammikuussa 2013. Algerian kansallisen kaasuyhti\xc3\xb6n, Statoilin ja BP:n omistama kentt\xc3\xa4 vastasi 10\xc2\xa0%:sta Algerian maakaasun tuotannosta. Hy\xc3\xb6kk\xc3\xa4yksen toteutti noin 30 militanttia islamistia, jotka hy\xc3\xb6kk\xc3\xa4siv\xc3\xa4t ensin kahteen ty\xc3\xb6ntekij\xc3\xb6it\xc3\xa4 kuljettaneeseen bussiin ja sitten ty\xc3\xb6ntekij\xc3\xb6iden asuintiloihin 16. tammikuuta._NEWLINE_Osa ty\xc3\xb6ntekij\xc3\xb6ist\xc3\xa4 kaapattiin. Monet algerialaiset kuitenkin onnistuivat auttamaan ulkomaalaisty\xc3\xb6ntekij\xc3\xb6it\xc3\xa4 piilottelemaan kaappauksen ajan. Osa uhreista onnistui pakenemaan turvaan ja hy\xc3\xb6kk\xc3\xa4yksen p\xc3\xa4\xc3\xa4tytty\xc3\xa4 muutama j\xc3\xa4i kateisiin. 17. tammikuuta Algerian armeija sai tietoonsa, ett\xc3\xa4 militanttien tarkoituksena oli kaasukent\xc3\xa4n r\xc3\xa4j\xc3\xa4ytt\xc3\xa4minen. Samana p\xc3\xa4iv\xc3\xa4n\xc3\xa4 kaappaajat yrittiv\xc3\xa4t siirt\xc3\xa4\xc3\xa4 panttivankeja asuintiloista kentt\xc3\xa4alueelle, ja armeija kohdisti ensimm\xc3\xa4isen iskunsa heid\xc3\xa4n k\xc3\xa4ytt\xc3\xa4miins\xc3\xa4 kulkuneuvoihin. Kun helikoptereista tulitettiin vihollista, kaappauksen uhreja k\xc3\xa4ytettiin ihmiskilpin\xc3\xa4. Kaappaajat my\xc3\xb6s surmasivat panttivankeja ampumalla._NEWLINE_Illalla 17. tammikuuta p\xc3\xa4\xc3\xa4tetty\xc3\xa4\xc3\xa4n iskunsa hallituksen joukot vapauttivat asuintiloissa piilotelleet ty\xc3\xb6ntekij\xc3\xa4t. Ty\xc3\xb6ntekij\xc3\xb6it\xc3\xa4 oli viel\xc3\xa4 t\xc3\xa4m\xc3\xa4n j\xc3\xa4lkeen panttivankeina, ja viimeiset iskunsa armeija teki 18. ja 19. tammikuuta. Kriisin aikana surmansa sai 38 kaappauksen uhria ja 29 militanttia. 700 algerialaista ja 100 ulkomaalaista selviytyi. Kansallisuuksista suurin kuolonuhrien m\xc3\xa4\xc3\xa4r\xc3\xa4 oli Japanilla (kymmenen). Lis\xc3\xa4ksi kuolleiden tai kadonneiden joukossa oli yksi algerialainen sek\xc3\xa4 ulkomaalaisia Yhdysvalloista, Isosta-Britanniasta, Ranskasta, Norjasta, Malesiasta, Filippiineilt\xc3\xa4 ja Romaniasta. My\xc3\xb6s iskun toteuttamiseen osallistuneet edustivat lukuisia kansallisuuksia \xe2\x80\x93 Algeria, Tunisia, Kanada, Egypti, Niger, Mauritania ja Mali. Kolme hy\xc3\xb6kk\xc3\xa4\xc3\xa4j\xc3\xa4\xc3\xa4 saatiin el\xc3\xa4vin\xc3\xa4 kiinni._NEWLINE_Tapahtumat liittyiv\xc3\xa4t osaltaan Malin sis\xc3\xa4isiin levottomuuksiin ja hy\xc3\xb6kk\xc3\xa4yksen motiivina vaikuttivat l\xc3\xa4nsimaiden tukemat iskut Pohjois-Malin kapinallisia vastaan. Algeriaa kritisoitiin vapautusoperaation toimeenpanosta, sill\xc3\xa4 sen toiminta oli suoraviivaista eik\xc3\xa4 ulkomaalaisten panttivankien maiden johtoa informoitu._NEWLINE_Hy\xc3\xb6kk\xc3\xa4yksen tehneet terroristit edustivat Mokhtar Belmokhtarin perustamaa jihadistiryhm\xc3\xa4\xc3\xa4. Belmokhtarin aiempaan toimintaan kuului taisteleminen neuvostojoukkoja vastaan Afganistanissa 1980-luvun lopussa ja johtohahmona toimiminen Islamilaisen Maghrebin Al-Qaidassa (AQIM). Belmokhtar l\xc3\xa4hti AQIM-j\xc3\xa4rjest\xc3\xb6st\xc3\xa4 sis\xc3\xa4isten riitojen johdosta 2012.'